Bok-stut sluit kontrak met London Irish | Netwerk24
Bok-stut sluit kontrak met London Irish
30 Junie 2021 19:30
Marcel van der Merwe Foto: Getty Images
Die voormalige Springbok-vaskopstut Marcel van der Merwe het hom by die Engelse klub London Irish aangesluit, het Premiership Rugby Woensdag in 'n nuusverklaring aangekondig.
Van der Merwe (30), wat die Bokke in sewe toetse verteenwoordig het, verlaat die Franse klub La Rochelle om die skuif Engeland toe te maak. Van der Merwe het vroeër vanjaar nog vir die Bulle gespeel, maar is in April toegelaat om 'n korttermynkontrak met La Rochelle te sluit, aangesien dié Franse span 'n beseringskrisis gehad het.
"Ek's baie opgewonde oor die nuwe hoofstuk in my loopbaan," sê Van der Merwe in die nuusverklaring.
"London Irish is 'n klub wat in die regte rigting beweeg, so dis vir my 'n opwindende geleentheid. Die tydsberekening voel reg.
"Ek het gedurende my loopbaan in Frankryk dikwels teen Engelse spanne gespeel, so ek weet wat om van die liga te verwag. Ek kan nie wag om te begin nie."
Van der Merwe het benewens sy twee skofte by die Bulle vir die Cheetahs en in byna 100 wedstryde vir die Franse klub Toulon gespeel. – Sportredaksie
Meer oor: Marcel Van Der Merwe | Engeland | Frankryk | Klubrugby | La Rochelle | Oud-Springbok | Rugby | London Irish | Stut